Starboy. Starboy — kanadalik qo'shiqchi The Weekndning XO va Republic Records leybllari orqali 2016-yil 25-noyabrda chiqargan uchinchi studiyaviy albomi. Unda Daft Punk, Lana Del Rey, Kendrick Lamar va Future mehmon qo'shiqchi sifatida ishtirok etgan. Albomning ijrochi prodyuserlari sifatida ishlagan The Weeknd va Doc McKinney loyihaga Diplo, Cashmere Cat, Metro Boomin, Frank Dukes va Labrinth kabi turli produserlarni jalb qilishdi. Starboy'da yettita singl mavjud. Ularning orasiga AQShning "Billboard Hot 100" roʻyxatida birinchi oʻrinni egallagan “Starboy” va “Die for You” (bu trekning Ariana Grande bilan remiks variantidan soʻng chartda birinchi oʻrinni egalladi) va kuchli beshlikdan o'rin olgan “I Feel It Coming” kiradi. Albom tanqidchilarning ijobiy baholarini oldi va 348 000 ta albom ekvivalenti (shundan 209 000 tasi sof) sotuvlari bilan AQSh "Billboard 200" ro'yxatida birinchi o'rinni egalladi. U Billboard'ning Canadian Albums Chart'iga birinchi o'rinni egallagan holda kirib keldi. Starboy 2018-yilda 60-Grammy mukofotida “Best Urban Contemporary Album” nominatsiyasida g‘olib bo‘ldi, bu The Weekndning ushbu nominatsiyadagi ikkinchi g‘alabasi edi. 2022-yil aprel holatiga ko'ra, albom Amerika ovoz yozish sanoati assotsiatsiyasi (RIAA) tomonidan to'rtta platina sertifikatiga ega. 2023-yilda The Weeknd albomning lyuks versiyasini chiqardi, unda avvalroq remiks qilingan uchta qo'shimcha trek mavjud: "Starboy" (Kygo remiks), "Die For You" (Ariana Grande bilan) va "Reminder" (ASAP Rocky va Young Thug bilan). Tarixi. Oldingi „Beauty Behind the Madness“ (2015) albomining tijorat muvaffaqiyatidan soʻng, The Weeknd oʻzining uchinchi studiyaviy albomining chiqarilishiga ishora qildi va 2016-yil 12-martda Instagram postida buni musiqa yoʻlining navbatdagi „boʻlimi“ deb atadi. 24-avgust kuni Republic Recordsning ijrochi vitse-prezidenti Wendy Goldstein "Billboard" nashriga bergan intervyusida The Weeknd fransuz elektron dueti Daft Punk bilan hamkorlik qilishini tasdiqladi. 7-sentabr kuni The Weeknd "VMan" bilan suhbat chogʻida albom ishlab chiqarilayotganini va unga Prince, The Smiths, Talking Heads va Bad Brainsning taʼsiri borligini maʼlum qildi. Keyinchalik u "Billboard" ga bergan intervyusida albomning umumiy mavzusi va qoʻshimcha taʼsirlarni ochib berdi: The Weeknd oʻzining uchinchi studiyaviy albomining nomi va chiqish sanasini (25-noyabr) 21-sentabrda rasman eʼlon qildi. Albom muqovasi Nabil Elderkin tomonidan suratga olingan va loyihalashtirilgan boʻlib, uning CD-bukletida Elderkin tomonidan suratga olingan The Weekndning oʻn bitta portreti mavjud. 2020-yilda "Variety" nashriga bergan intervyusida The Weeknd albom muqovasidagi xoch tasviri qayta tugʻilish ramzi ekanligini aytdi. Tarkibi. Asosan R&B, pop va trap yozuvi, "Starboy" oʻzida nyu-veyv, diskoteka, dens-pank, elektro-rok, elektropop, elektro-dens, 2-step, va disko-haus janrlari elementlarini jamlagan. Lirik mavzular orasida mashhurlarning isrofgarchiligi, maqtanchoqlik, romantika va materializm kiradi. Targ'ib. Singllar. 2016-yil 21-sentabrda albomning asosiy singli „Starboy“ musiqiy doʻkonlar va striming xizmatlarida raqamli ravishda chiqarildi. Qoʻshiqda fransuz elektron dueti Daft Punkning mehmon sifatida ishtirok etgan. Qo‘shiq uchun klip premyerasi 28 sentyabrda bo‘lib o‘tdi Qoʻshiq AQShning "Billboard Hot 100" reytingida birinchi oʻrinni egalladi. „I Feel It Coming“ albomning ikkinchi singli sifatida 2016-yil 24-noyabrda Britaniyaning zamonaviy xit radiosiga, keyinroq esa 2016-yil 6-dekabrda ritmik zamonaviy radioga taqdim etildi. Qoʻshiq "Billboard Hot 100" roʻyxatida toʻrtinchi oʻrinni egalladi. „Party Monster“ albomning uchinchi singli sifatida 2016-yil 6-dekabrda zamonaviy shahar radiosida chiqarildi. Qoʻshiq "Billboard Hot 100" roʻyxatida 16-oʻrinni egalladi. „Reminder“ 2017-yil 9-mayda ritmik zamonaviy radioda albomning toʻrtinchi singli sifatida Qoʻshma Shtatlarda chiqarildi. Qoʻshiq "Billboard Hot 100" roʻyxatida 31-oʻrinni egalladi. „Rockinʼ“ albomning beshinchi xalqaro singli sifatida 2017-yil 9-may kuni Fransiyada zamonaviy xit radiosida chiqdi. Qoʻshiq "Billboard" Hot 100 roʻyxatida 44-oʻrinni egalladi. „Die for You“ 2017-yil 19-sentabrda beshinchi singli sifatida Amerika Qoʻshma Shtatlaridagi ritmik zamonaviy radioda chiqarildi. Qoʻshiq dastlab "Billboard Hot 100" roʻyxatida 43-oʻrinni egalladi va 2023-yil yanvarida oltinchi oʻringacha koʻtarildi. Ariana Grande ishtirokidagi remiksdan so‘ng qo‘shiq 2023-yil mart oyida "Billboard Hot 100" ro‘yxatida birinchi o‘rinni egalladi. „Secrets“ albomning yettinchi va oxirgi xalqaro singli sifatida 2017-yil 10-noyabrda Italiya radiosida taqdim etildi. Qoʻshiq "Billboard Hot 100" roʻyxatida 47-oʻrinni egalladi. Chiqishlar. The Weeknd Saturday Night Livening 42-mavsum premyerasida musiqiy mehmon boʻldi. U „Starboy“ va „False Alarm“ ni ijro etib, albomni targʻib qildi va „Weeknd Update“ sketchida qisqacha kamo rolini oʻynadi va u yerda yangi soch turmagini namoyish etdi. 2016-yil 2016-yil 20-noyabrda The Weeknd American Music Awards marosimida „Starboy“ qo‘shig‘ini kuyladi. Toʻrt kundan soʻng, The Weeknd „I Feel It Coming“ va „Starboy“ qoʻshiqlarini ijro etish uchun "Jimmi Fallon ishtirokidagi „The Tonight Show“" ga keladi. 6-dekabr kuni CBS telekanalidagi 2016-yilgi Victoriaʼs Secret moda koʻrgazmasida chiqish qiladi. 2017-yil 12-fevralda The Weeknd va Daft Punk Grammy Awards marosimida chiqish qilishdi. 2016-yil 25-noyabrda albomning barcha treklari Zane Lou bilan intervyu davomida ijro etildi. Qisqa film. 2016-yil 23-noyabrda The Weeknd albom targ‘ibotiga bag‘ishlangan 12 daqiqalik "Mania" qisqa metrajli filmini namoyish etdi, uning rejissyori Grant Singer edi (bundan tashqari u „Starboy“ klipini ham suratga olgan). Unda Future ishtirokidagi „All I Know“, Kendrick Lamar ishtirokidagi „Sidewalks“, „Secrets“, „Die for You“ kabi qoʻshiqlar mavjud, „Party Monster“ va Daft Punk ishtirokidagi „I Feel It Coming“ mavjud edi. Unda fransuz modeli Anais Mali bosh ayol qahramon rolida. Tanqidlar. "Starboy" ijobiy sharhlar bilan kutib olindi. Professional nashrlarning sharhlariga 100 balldan meʼyorlashtirilgan reyting beradigan Metacriticda albom 25 ta sharhga asoslanib, oʻrtacha 67 ball oldi. AnyDecentMusic? agregatori tanqidlarga asoslanib, 10 dan 6,4 ball berdi. Tijorat koʻrsatkichlari. Qoʻshma Shtatlarda Starboy Billboard 200 roʻyxatiga 348 000 albom ekvivalenti bilan birinchi oʻrinda kirib keldi, bunda 209 000 sof albom sotuvi va 175,2 million strimlar hisoblangan. Bu The Weekndning ketma-ket ikkinchi birinchi oʻrinda chartga qoʻshilgan va 2016-yilning 1-haftasi ichida eng koʻp sotilgan uchinchi eng yirik albomi boʻldi. Albomdagi barcha 18 ta qoʻshiq "Billboard" Hot 100 roʻyxatiga kiritilgan. Drake 2016-yilning may oyida bir vaqtning oʻzida 20 ta qoʻshigʻini chartga kiritgani sababli, The Weeknd oʻsha paytdagi ikkinchi eng koʻp treki chartdan joy olgan qoʻshiqchiga aylandi. "Starboy" Billboard 200 roʻyxatida 2017-yilning uchinchi eng muvaffaqiyatli albomi boʻldi. Bundan tashqari, Spotifyda 2017-yilda eng koʻp tinglangan toʻrtinchi albom boʻldi. 2022-yil 5-aprelda "Starboy" Amerika Qoʻshma Shtatlardagi toʻrt million donadan ortiq sotuvlar va strimlar uchun Amerika ovoz yozish sanoati assotsiatsiyasi (RIAA) tomonidan toʻrtta platina sertifikatiga ega boʻldi.